A BIZOTTSÁG 1145/2008/EK RENDELETE
(2008. november 18.)
a 637/2008/EK tanácsi rendelet részletes alkalmazási szabályainak a gyapotágazat nemzeti szerkezetátalakítási programjai tekintetében történő megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az 1782/2003/EK rendelet módosításáról és a gyapotágazat nemzeti szerkezetátalakítási programjainak létrehozásáról szóló, 2008. június 23-i 637/2008/EK tanácsi rendeletre (1) és különösen annak 9. cikkére,
mivel:
(1)
A 637/2008/EK rendelet 2. fejezete rendelkezéseket tartalmaz olyan, tagállami szinten meghatározandó szerkezetátalakítási programokról, amelyek a gyapotágazat támogatását célzó konkrét intézkedések finanszírozására szolgálnak. Ezt a keretet helyénvaló végrehajtási szabályok megállapításával kitölteni.
(2)
Meg kell határozni a tagállamok által benyújtandó szerkezetátalakítási programok kötelező elemeit. Ezenkívül meg kell állapítani a szerkezetátalakítási programok módosításával kapcsolatos szabályokat, hogy azokat ki lehessen igazítani olyan új feltételek figyelembevétele céljából, amelyeket a program eredeti beterjesztésekor még nem lehetett előre látni.
(3)
A szerkezetátalakítási programok megfelelő nyomon követésének és értékelésének biztosítása érdekében értékelő jelentések benyújtását kell előírni, amelyben részletesen fel kell tüntetni a szerkezetátalakítási program végrehajtásával összefüggő működési és pénzügyi adatokat.
(4)
Ezenkívül gondoskodni kell arról, hogy minden érdekelt hozzáférhessen a szerkezetátalakítási programokkal kapcsolatos információkhoz.
(5)
A támogatás odaítélésére és folyósítására vonatkozóan minimumkövetelményeket kell meghatározni. Lehetővé kell tenni továbbá egy vagy több előleg kifizetését az olyan intézkedések esetében, amelyek várhatóan jelentős kiadásokkal járnak.
(6)
Rendelkezni kell a kiadások ellenőrzésével kapcsolatos tagállami kötelezettségekről, különös tekintettel a megszüntetéssel és a beruházásokkal összefüggő intézkedésekre vonatkozó helyszíni ellenőrzések időzítése és jellege tekintetében. A Közösség pénzügyi érdekeinek védelme érdekében meg kell határozni a jogosulatlan kifizetések visszatérítésével és a büntetésekkel kapcsolatos különös szabályokat. E célra a közös agrárpolitika finanszírozásáról szóló, 2005. június 21-i 1290/2005/EK tanácsi rendeletet (2) és az 1782/2003/EK tanácsi rendelet által előírt kölcsönös megfeleltetés, moduláció, valamint integrált igazgatási és ellenőrzési rendszer végrehajtására vonatkozó részletes szabályok megállapításáról szóló, 2004. április 21-i 796/2004/EK bizottsági rendeletet (3) kell alkalmazni.
(7)
A gyapottisztító létesítményeknek a 637/2008/EK rendelet 7. cikke (1) bekezdésének a) pontja szerinti teljes és végleges megszüntetése tekintetében részletesen meg kell határozni a megszüntetés kritériumait. Mivel a tagállamok határozzák meg objektív és hátrányos megkülönböztetéstől mentes kritériumok alapján a megszüntetéshez nyújtott támogatás összegét, a túlkompenzálás elkerülésére indokolt meghatározni a maximális támogatási szintet.
(8)
Pontosan meg kell határozni a 637/2008/EK rendelet 7. cikke (1) bekezdésének a gyapottisztító ágazatban végzett beruházásokhoz nyújtott támogatásról szóló b) pontjában szereplő, a gyapotfeldolgozás javítása érdekében nyújtott támogatást, és ki kell jelölni a támogatható költségek körét. Meg kell határozni továbbá a közösségi hozzájárulás legfelső értékét annak érdekében, hogy biztosítva legyen a kedvezményezetteknek a beruházásban való pénzügyi részvétele és azzal kapcsolatos kötelezettségvállalása.
(9)
A gyapotra vonatkozó minőségrendszerekben részt vevő mezőgazdasági termelőknek a 637/2008/EK rendelet 7. cikke (1) bekezdésének c) pontja alapján nyújtott támogatás tekintetében meg kell jelölni a vonatkozó közösségi minőségrendszereket, meg kell állapítani a nemzeti minőségrendszerekkel kapcsolatos kritériumokat, illetve meg kell határozni a támogatási szintet és a támogatható költségeket.
(10)
A 637/2008/EK rendelet 7. cikke (1) bekezdésének d) pontjában meghatározott promóciós intézkedések, valamint a mezőgazdasági termékek belső piacon és harmadik országokban történő megismertetésével és promóciójával kapcsolatos intézkedésekről szóló, 2007. december 17-i 3/2008/EK tanácsi rendelettel (4) létrehozott, tájékoztató és promóciós intézkedésekre vonatkozó rendszer közötti kiegészítő jelleg biztosítása érdekében meg kell állapítani a minőségi termékek promóciójára nyújtott támogatásra vonatkozó részletes követelményeket, különösen a kedvezményezetteket és a támogatható tevékenységeket illetően.
(11)
A 637/2008/EK rendelet 7. cikke (1) bekezdésének e) pontjában meghatározott, a gépipari beszállítóknak nyújtott támogatás pontos meghatározásra szorul. A tagállamok határozzák meg objektív és hátrányos megkülönböztetéstől mentes kritériumok alapján a nyújtandó támogatás összegét, azonban a túlkompenzálás elkerülésére meg kell határozni a maximális támogatási szintet.
(12)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
I. FEJEZET
ÁLTALÁNOS SZABÁLYOK
1. cikk
Hatály
Ez a rendelet meghatározza a 637/2008/EK rendelet szerinti nemzeti szerkezetátalakítási programokkal kapcsolatos végrehajtási szabályokat, és kitér az említett rendelet 7. cikkében meghatározott öt támogatható intézkedésre.
2. cikk
A szerkezetátalakítási programok tartalma
A tagállamok által a 637/2008/EK rendelet 4. cikkének (1) bekezdésével összhangban benyújtott szerkezetátalakítási programoknak a következőkből kell állnia:
a)
a javasolt intézkedések részletes bemutatása és számszerűsíthető célkitűzései;
b)
a 637/2008/EK rendelet 4. cikke (1) bekezdésének második albekezdésében említett konzultációk eredménye;
c)
a várható technikai, gazdasági, környezeti és társadalmi hatások felmérése;
d)
az érintett tagállamban működő gyapottisztító létesítmények leírása és kapacitásának kihasználtsága 2005-től kezdődően, abban az esetben, ha a 637/2008/EK rendelet 7. cikke (1) bekezdésének a) és b) pontjában szereplő intézkedések bekerülnek a szerkezetátalakítási programba;
e)
az egyes intézkedések végrehajtási ütemterve;
f)
az e rendelet mellékletében szereplő minta alapján elkészített általános finanszírozási táblázat, amely feltünteti a felhasználandó forrásokat és a források intézkedések közötti várható felosztását a 637/2008/EK rendelet 5. cikke (1) bekezdésében meghatározott költségvetési előirányzatnak megfelelően;
g)
a szerkezetátalakítási programba tartozó intézkedések nyomon követésére és értékelésére használt kritériumok és számszerű mutatók, valamint az annak biztosítására tett lépések, hogy a programokat megfelelően és ténylegesen végrehajtsák;
h)
a program végrehajtásáért felelős illetékes hatóságok és szervek megnevezése.
3. cikk
A szerkezetátalakítási programok módosítása
A szerkezetátalakítási programoknak a 637/2008/EK rendelet 4. cikke (3) bekezdésében említett módosításait évente legfeljebb egy alkalommal kell benyújtani.
A módosított programokban egyértelműen és pontosan fel kell tüntetni a javasolt módosításokat, a módosítások indokait és pénzügyi következményeit, valamint adott esetben az e rendelet mellékletében szereplő minta alapján elkészített általános finanszírozási táblázat módosított változatát.
A szerkezetátalakítási programok módosításának következtében keletkező kiadások attól az időponttól kezdődően támogathatók, hogy a felülvizsgált programot benyújtották a Bizottságnak. A kiadásokért a tagállamok vállalnak felelősséget a módosított szerkezetátalakítási programjuknak a Bizottság általi kézhezvétele és alkalmazhatóságának a 637/2008/EK rendelet 4. cikke (2) bekezdése második albekezdésében meghatározott kezdete között.
4. cikk
Jelentéstétel és értékelés
(1) Az egyes újabb szerkezetátalakítási programok benyújtásával egy időben a tagállamok a szerkezetátalakítási program végrehajtásáról szóló jelentést nyújtanak be a Bizottságnak, kivéve a 637/2008/EK rendelet 4. cikkének (1) bekezdésében említettek szerint 2009-ben benyújtott első szerkezetátalakítási program esetében.
(2) Az e cikk (1) bekezdésének megfelelően benyújtott jelentés és a 637/2008/EK rendelet 5. cikkének (2) bekezdésében említett, a program alkalmazásának beszüntetését kérő értesítéshez mellékelt jelentésnek a következő szempontoknak kell megfelelnie:
a)
az érintett programozási időszakba tartozó minden egyes év tekintetében felsorolja és leírja azokat az intézkedéseket, amelyekhez a szerkezetátalakítási programok keretében közösségi támogatást nyújtottak;
b)
adott esetben leírja a szerkezetátalakítási programot érintő módosításokat, ezek indokait és azok jövőbeli hatásait;
c)
a szerkezetátalakítási programban meghatározott számszerűsíthető célkitűzésekhez viszonyítva leírja az egyes intézkedések tekintetében elért eredményeket;
d)
a programozási időszakban már felmerült, pénzügyi évenkénti kiadásokra vonatkozó nyilatkozatot tartalmaz, amely kiadások semmi esetre sem léphetik túl az adott tagállamnak a 637/2008/EK rendelet 5. cikke (1) bekezdése szerint kiosztott teljes összeget;
e)
a szerkezetátalakítási program végrehajtására előirányzott időszak végéig szóló kiadásokra vonatkozó támogatási előrejelzések, amely előrejelzések összege nem haladja meg az adott tagállamnak a 637/2008/EK rendelet 5. cikke (1) bekezdése értelmében kiosztott teljes összeget;
f)
adott esetben tartalmazza egyéb közösségi alapok bevonásának elemzését és azoknak a szerkezetátalakítási programból finanszírozott támogatásokkal való összeegyeztethetőségét.
(3) A tagállamok nyilvántartást vezetnek valamennyi szerkezetátalakítási program részleteiről - akár módosították őket, akár nem -, valamint a programok keretében végrehajtott minden intézkedésről.
5. cikk
A szerkezetátalakítási programokkal kapcsolatos információkhoz való nyilvános hozzáférés
A tagállamok egy weboldalon keresztül nyilvánosan hozzáférhetővé teszik a szerkezetátalakítási programot, annak módosításait, a program végrehajtásáról szóló jelentést, illetve a programmal kapcsolatos nemzeti jogszabályokat.
6. cikk
A kérelmekkel és a kifizetéssel kapcsolatos követelmények
(1) A tagállamok a szerkezetátalakítási programjukban szereplő és a 637/2008/EK rendelet 7. cikkének (1) bekezdésében felsorolt valamennyi intézkedés esetében elvégzik a következőket:
a)
a támogatás iránti kérelemben feltüntetendő elemek meghatározása;
b)
a kérelmek benyújtására rendelkezésre álló időszak kezdő és záró időpontjának meghatározása;
c)
az érvényes és hiánytalan kérelmek jóváhagyása objektív és hátrányos megkülönböztetéstől mentes kritériumok alapján, figyelembe véve a 637/2008/EK rendelet 5. cikkének (1) bekezdésében meghatározott éves felső határokon belül rendelkezésre álló pénzügyi forrásokat;
d)
az intézkedés végrehajtását és az e rendelet 7. cikkében említett ellenőrzések elvégzését követően a jogosult támogatásnak, illetőleg - ha előlegfizetés történt - a jogosult támogatás fennmaradó összegének kifizetése.
(2) A 637/2008/EK rendelet 7. cikke (1) bekezdésének a), b), d) és e) pontjában említett intézkedések esetében a tagállamok egy vagy több előleget fizethetnek a kedvezményezetteknek. Az összes előleg együttes szintje nem haladhatja meg a támogatható kiadások 75 %-át.
Az egyes előlegek kifizetésének feltétele az érintett előleg összegének 120 %-át kitevő biztosíték letétbe helyezése.
A biztosítékot fel kell szabadítani, ha az intézkedés megvalósult és a 7. cikkben említett ellenőrzések elvégzésére sor került.
(3) Az egy adott kérelemhez fűződő és az (1) és a (2) bekezdésben említett kifizetésekre legkésőbb a szerkezetátalakítási programok tervezetének benyújtására a 637/2008/EK rendelet 4. cikke (1) bekezdésében meghatározott határidő évét követő negyedik év június 30-ig kerül sor. Az első programozási időszakba tartozó első évben a kifizetésekre 2009. október 16-tól kezdődően kerülhet sor.
(4) Az e cikk végrehajtására vonatkozó különös szabályokat a tagállamok állapítják meg.
7. cikk
Felügyelet és ellenőrzés
(1) Az 1290/2005/EK rendeletben említett ellenőrzési kötelezettségek ellenére a tagállamok figyelemmel kísérik és ellenőrzik az alkalmazhatóvá vált szerkezetátalakítási programok végrehajtását.
A 637/2008/EK rendelet 7. cikke (1) bekezdésének a) és b) pontjában említett intézkedések esetében a tagállamok a végső kifizetés előtt helyszíni ellenőrzést végeznek a szerkezetátalakítási program értelmében támogatásban részesülő minden gyárban és gyártási telephelyen annak ellenőrzése céljából, hogy a támogatásra való jogosultság valamennyi feltétele teljesült-e.
A 637/2008/EK rendelet 7. cikke (1) bekezdésének a) pontjában szereplő intézkedés tekintetében minden vonatkozó gyárban és gyártási telephelyen helyszíni ellenőrzést kell végezni legkésőbb az e rendelet 10. cikke (1) bekezdésének b) pontjában említett egyéves időszak leteltét követő három hónapon belül annak ellenőrzése céljából, hogy az említett bekezdésben szereplő követelmények teljesültek-e.
(2) Minden egyes helyszíni ellenőrzés esetében egy hónapon belül az elvégzett munkát, a főbb eredményeket és minden szükséges nyomonkövetési intézkedést bemutató részletes jelentést kell készíteni. Az ellenőrzésről szóló jelentésnek különösen az alábbi követelményeknek kell megfelelnie:
a)
feltünteti az ellenőrzésnek alávetett kedvezményezettel és gyártási telephellyel, illetve a jelenlévő személyekkel kapcsolatos információkat;
b)
ismerteti, hogy a kedvezményezett kapott-e értesítést az ellenőrzésről, és ha igen, ez mennyi idővel előzte meg az ellenőrzést;
c)
felsorolja az ellenőrzésnek alávetett követelményeket és normákat;
d)
leírja az elvégzett ellenőrzések jellegét és kiterjedését;
e)
tartalmazza az ellenőrzés eredményeit;
f)
feltünteti azokat az elemeket, amelyek tekintetében meg nem felelés áll fenn;
g)
minden egyes ilyen elem vonatkozásában, többek között annak súlyossága, mértéke, tartóssága és előzményei alapján értékeli a meg nem felelés súlyosságát.
A kedvezményezettet minden felfedett meg nem felelésről tájékoztatni kell.
8. cikk
A jogosulatlan kifizetések behajtása
A jogosulatlan kifizetéseket és az azokra felszámított kamatot az érintett kedvezményezettektől be kell hajtani. A 796/2004/EK rendelet 73. cikkében megállapított szabályok értelemszerűen alkalmazandók.
A közigazgatási szankciók végrehajtása és az indokolatlanul kifizetett összegek behajtása nem érinti a szabálytalanságoknak az 1848/2006/EK bizottsági rendelet (5) szerinti bejelentését a Bizottságnak.
9. cikk
Szankciók
(1) Ha a kedvezményezett a szerkezetátalakítási programba tartozó intézkedések szerinti támogatás egy vagy több feltételének nem felel meg, a 8. cikk értelmében visszakövetelendő összeg 10 %-nak megfelelő összeg megfizetésére kötelezhető.
(2) Az (1) bekezdésnek megfelelő szankciókat nem kell kiszabni, ha a vállalkozás az illetékes hatóság számára elfogadható módon bizonyítani tudja, hogy a hiányosság vis maior következménye, vagy ha az illetékes hatóságnak kellő időben megküldött írásos tájékoztatásban egyértelműen feltüntette a hiányosságot.
(3) Az (1) bekezdésben feltüntetett szankciókat nem kell kiszabni, amennyiben a folyósítást a tagállamok illetékes hatóságainak hibája vagy más érintett hatóság tévedése eredményezte és a hibát ésszerű megfontolások alapján a kedvezményezett nem ismerhette fel és a kedvezményezett a maga részéről jóhiszeműen cselekedett.
(4) Ha a hiányosság szándékosság vagy súlyos gondatlanság következménye a kedvezményezett a 8. cikk értelmében visszakövetelendő összeg 30 %-nak megfelelő összeg megfizetésére kötelezhető.
II. FEJEZET
TÁMOGATHATÓ INTÉZKEDÉSEK
1. SZAKASZ
Gyapottisztító létesítmények megszüntetése
10. cikk
Hatály
(1) A gyapottisztító létesítményeknek a 637/2008/EK rendelet 7. cikke (1) bekezdésének a) pontja szerinti teljes és végleges megszüntetéséhez a következő követelményeknek kell teljesülniük:
a)
a gyapottisztítás végleges és teljes beszüntetése az érintett gyárban vagy gyárakban;
b)
valamennyi gyapottisztító berendezés szétszerelése és a gyapottisztító berendezéseknek a telepről vagy telepekről való eltávolítása a tagállam által benyújtott kérelem jóváhagyásától számított egy éven belül;
c)
a gyapottisztító berendezéseknek a Közösségben végzett gyapotfeldolgozásból való végleges kizárása a következő módokon:
i.
a berendezés harmadik országba szállítása;
ii.
annak garantálása, hogy a berendezést másik ágazatban fogják alkalmazni; vagy
iii.
a berendezések megsemmisítése;
d)
a gyártelep vagy gyártelepek jó környezeti állapotának visszaállítása, valamint a munkaerő átcsoportosításának elősegítése; továbbá
e)
arra vonatkozó írásos kötelezettségvállalás, hogy a gyártási telephelyet vagy telephelyeket 10 éves időtartamon keresztül nem fogják gyapottisztításra használni.
A gyapottisztító berendezésekhez tartozik minden, a tisztítatlan gyapotnak tisztított gyapottá és annak melléktermékeivé való feldolgozásához alkalmazott speciális berendezés, beleértve az adagolókat, a szárítókat, a tisztítókat, a szennyeződéseltávolító centrifugákat, az egrenáló gépeket, a kondenzátorokat, a pihetisztítókat és a bálázókat.
(2) A tagállamok az (1) bekezdésben meghatározott szétszerelés tekintetében további feltételeket szabhatnak.
(3) Az (1) bekezdésben említett gyapottisztító létesítményeknek működőképes állapotban kell lenniük ahhoz, hogy a kérelem elfogadható legyen.
(4) A gyárépületek és telephelyek továbbra is használhatók a gyapottermeléssel, feldolgozással vagy kereskedelemmel össze nem függő tevékenységek céljára.
11. cikk
Közösségi hozzájárulás
(1) A tagállamok objektív és hátrányos megkülönböztetéstől mentes kritériumok alapján meghatározzák a 10. cikkben említett intézkedés értelmében nyújtandó támogatás összegét.
(2) A támogatás gyapottisztító üzemenkénti felső összeghatára tonnánként 100 EUR azon tisztítatlan gyapot mennyisége után, amelyet a szóban forgó üzemben dolgoztak fel, és amely a 2005/2006-os gazdasági évben az 1051/2001/EK tanácsi rendelet (6) V. fejezete értelmében támogatható volt.
2. SZAKASZ
Beruházások a gyapottisztító ágazatban
12. cikk
Hatály
A 637/2008/EK rendelet 7. cikke (1) bekezdésének b) pontjában említett intézkedésre támogatás nyújtható az olyan materiális és immateriális beruházásokhoz, amelyek javítják a vállalkozás általános teljesítményét és amelyek a következőket érintik:
a)
a gyapot feldolgozása és/vagy forgalmazása; és/vagy
b)
a gyapottal kapcsolatos új eljárások és technológiák kifejlesztése.
13. cikk
Támogatható költségek
(1) A támogatott beruházásoknak meg kell felelniük az érintett beruházásra vonatkozó közösségi előírásoknak.
(2) A támogatható kiadások a következők:
a)
ingatlanfejlesztés;
b)
új gépek és berendezések vásárlása vagy lízingelése, beleértve számítógépes szoftverekét is a vagyontárgy piaci értékéig, de kizárva a lízingszerződéssel összefüggő egyéb költségeket, azaz a lízingbeadó árrését, a kamat-refinanszírozási költségeket, rezsiköltségeket és biztosítási költségeket;
c)
az a) és b) pontban említett kiadásokhoz kapcsolódó általános költségek, mint például az építészek, mérnökök díjai, tanácsadási díjak, megvalósíthatósági tanulmányok, szabadalmi jogok és licencek megszerzése.
(3) A 12. cikkben említett, új eljárások és technológiák kifejlesztésével kapcsolatos költségek az újonnan kifejlesztett eljárások és technológiák kereskedelmi célokra történő felhasználását megelőző olyan előkészítő műveletekre vonatkoznak, mint például a tervezés, az eljárás- vagy technológiafejlesztés és vizsgálatok, továbbá a hozzájuk kapcsolódó materiális és/vagy immateriális beruházások.
(4) Az egyszerű helyettesítő beruházások nem jogosítanak támogatásra.
14. cikk
Közösségi hozzájárulás
(1) A 12. cikkben említett támogatáshoz való közösségi hozzájárulás esetében a maximális támogatási intenzitás nem haladhatja meg a következő mértéket:
a)
50 % az 1083/2006/EK tanácsi rendeletnek (7) megfelelően konvergenciarégiónak minősített területeken;
b)
40 % a konvergenciarégiókon kívüli régiókban.
(2) A nehéz helyzetben lévő vállalkozások megmentéséhez és szerkezetátalakításához nyújtott állami támogatásokról szóló közösségi iránymutatás (8) 2.1. szakasza szerinti nehéz helyzetben lévő vállalkozások részére nem nyújtható támogatás.
(3) Az 1698/2005/EK tanácsi rendelet (9) 72. cikkét értelemszerűen kell alkalmazni a 12. cikkben említett támogatásra.
3. SZAKASZ
Mezőgazdasági termelők részvétele a gyapotra vonatkozó minőségrendszerekben
15. cikk
Hatály
A 637/2008/EK rendelet 7. cikke (1) bekezdésének c) pontjában említett intézkedésre vonatkozó támogatás:
a)
a 834/2007/EK tanácsi rendelettel (10) vagy az 510/2006/EK tanácsi rendelettel (11) létrehozott, gyapotra vonatkozó minőségrendszerek esetében, illetve a tagállamok által elismert minőségrendszerek esetében nyújtható;
b)
évente, legfeljebb négyéves időtartamra nyújtott ösztönző kifizetés, amelynek szintjét a támogatott rendszerekben való részvételből származó állandó költségek szintjének megfelelően kell megállapítani.
E szakasz értelmében nem támogathatók az olyan rendszerek, amelyek egyetlen célja, hogy szigorúbb ellenőrzést biztosítsanak a közösségi vagy nemzeti jog szerinti kötelező előírások teljesítése tekintetében.
16. cikk
Támogathatósági kritériumok
(1) A támogathatósághoz a 15. cikk első albekezdésének a) pontjában említett, a tagállamok által elismert minőségrendszereknek a következő kritériumoknak kell eleget tenniük:
a)
az ilyen rendszerek hatálya alá tartozó végtermék egyedi jellemzői a gazdálkodási és feldolgozási módszerekre vonatkozó olyan részletes kötelezettségekből származnak, amelyek garantálják a következőket:
i.
különös tulajdonságok, beleértve a termelési eljárást; vagy
ii.
sokkal jobb minőségű végtermék, mint a növényegészségügy vagy a környezetvédelem tekintetében az árukra vonatkozó kereskedelmi előírások szerint megkövetelt minőség;
b)
a rendszerek kötelező termékleírásokat tartalmaznak, és az e leírásoknak való megfelelést független felügyeleti szerv tanúsítja;
c)
a rendszerek valamennyi termelő számára elérhetőek;
d)
a rendszerek átláthatóak és biztosítják a termékek teljes nyomon követhetőségét;
e)
a rendszerek igazodnak a jelenlegi és az előre látható piaci lehetőségekhez.
(2) A minőségrendszerben részt vevő mezőgazdasági termelőknek csak akkor nyújtható támogatás, ha a minőségi terméket hivatalosan elismerték a közösségi rendszereket vagy a tagállam által elismert minőségrendszereket szabályozó rendeletek és rendelkezések alapján, a 15. cikk első albekezdésének a) pontjában meghatározottaknak megfelelően.
Az 510/2006/EK rendelet alapján létrehozott minőségrendszerek tekintetében csak közösségi nyilvántartásba vett elnevezések vonatkozásában nyújtható támogatás.
(3) Amennyiben bármely szerkezetátalakítási programban a 834/2007/EK rendelet szerinti minőségrendszerben való részvételre irányuló támogatás szerepel, a minőségrendszerben való részvételből származó állandó költségek nem vehetők figyelembe a biogazdálkodás támogatását célzó agrár-környezetvédelmi intézkedés keretében nyújtott támogatás összegének kiszámításakor.
(4) A 15. cikk első albekezdésének b) pontja alkalmazásában az „állandó költségek” a támogatott minőségrendszerbe való belépéssel és az abban való részvételre vonatkozó éves hozzájárulással kapcsolatban felmerült költségek, szükség esetén beleértve a rendszer előírásainak való megfelelés igazolásához szükséges ellenőrzésekre fordított kiadásokat is.
17. cikk
Közösségi hozzájárulás
A 15. cikkben említett intézkedésre nyújtott támogatás összege évente és üzemenként legfeljebb 3 000 EUR.
4. SZAKASZ
Tájékoztatás és promóció
18. cikk
Hatály
(1) A 637/2008/EK rendelet 7. cikke (1) bekezdésének d) pontjában említett intézkedésre nyújtott támogatás a 15. cikkben említett minőségrendszerekbe tartozó gyapotra és a legnagyobbrészt ebből a gyapotból előállított termékekre vonatkozik.
(2) A 3/2008/EK rendelet alapján támogatott tájékoztatási és promóciós tevékenységek nem támogathatók.
19. cikk
Támogatható tevékenységek
(1) A támogatásra jogosító tájékoztatási és promóciós tevékenységek olyan tevékenységek, amelyek célja, hogy a fogyasztókat a 15. cikkben szereplő minőségrendszerek alá tartozó gyapot vagy legnagyobbrészt ebből a gyapotból előállított termékek vásárlására ösztönözzék.
Az ilyen tevékenységeknek fel kell hívniuk a figyelmet az érintett termékek különleges tulajdonságaira vagy előnyeire, különösen az érintett minőségrendszerhez kapcsolódó minőség, különös termelési módszerek és környezetvédelmi szempontok tiszteletben tartása tekintetében, továbbá kiterjedhetnek az e termékekre vonatkozó tudományos és technológiai ismeretek terjesztésére. A szóban forgó tevékenységeknek ki kell terjedniük különösen vásárok és kiállítások szervezésére és/vagy ilyeneken való részvételre, más hasonló PR-tevékenységekre, valamint a különböző kommunikációs csatornákon keresztül vagy az eladási pontokon történő hirdetésre.
(2) Csak a belső piacon megvalósuló tájékoztatási, promóciós és reklámozással kapcsolatos tevékenységek részesülhetnek támogatásban.
A szóban forgó tevékenységek nem ösztönözhetik a fogyasztókat egy termék megvásárlására annak különleges eredete miatt, kivéve az 510/2006/EK rendelet által bevezetett minőségrendszerek hatálya alá tartozó termékek esetében. A termék eredete mindazonáltal feltüntethető, feltéve, hogy az eredetre vonatkozó bejegyzés a fő üzenethez képest másodlagos.
A kereskedelmi márkák promóciójával kapcsolatos tevékenységek nem jogosítanak támogatásra.
(3) Amennyiben az (1) bekezdésben említett tevékenységek olyan terméket érintenek, amely szerepel a 834/2007/EK rendelettel vagy az 510/2006/EK rendelettel létrehozott közösségi minőségrendszerekben, az említett rendszerek keretében meghatározott közösségi logót fel kell tüntetni a tájékoztatásra, promócióra és/vagy reklámozásra használt anyagokon.
(4) A tagállamok biztosítják, hogy a támogatott tevékenységgel összefüggésben összeállított minden tájékoztatási, promóciós és hirdetési anyag tervezete megfeleljen a közösségi jogszabályoknak. E célból a kedvezményezetteknek minden ilyen előzetes anyagot továbbítaniuk kell a tagállam illetékes hatóságának.
20. cikk
Közösségi hozzájárulás
A 18. cikkben említett intézkedésre nyújtott támogatás a tevékenység költségeinek legfeljebb 70 %-át teheti ki.
5. SZAKASZ
A gépipari beszállítók támogatása
21. cikk
Hatály
A 637/2008/EK rendelet 7. cikke (1) bekezdésének e) pontjában említett intézkedésre objektív és hátrányos megkülönböztetéstől mentes kritériumok alapján nyújtható támogatás a felmerülő veszteségekre, beleértve a más célokra nem használható speciális betakarító gépek értékvesztését is.
22. cikk
Közösségi hozzájárulás
(1) A tagállamok meghatározzák a 21. cikkben említett intézkedés céljára nyújtott támogatás szintjét. A támogatás nem haladhatja meg a felmerülő veszteségeket és összege a 2005/2006-os gazdasági évben szerződés alapján betakarított és a 10. cikk szerinti megszüntetés által érintett gyapottisztító üzemnek leszállított tisztítatlan gyapotmennyiség minden tonnája után legfeljebb 10 EUR.
(2) A tagállamok gondoskodnak arról, hogy a támogatás kedvezményezettjei feleljenek meg a 637/2008/EK rendelet 7. cikke (2) bekezdésének d) pontjában felsorolt kritériumoknak.
III. FEJEZET
ZÁRÓ RENDELKEZÉSEK
23. cikk
Hatálybalépés és alkalmazás
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2009. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. november 18-án.